Umo raꞌa,
Jisas inia skul-a karoiy aro bombiam,
yei Farisi awei tikse vo lo kekepi bo vemona.
Aro vemona Farisi awei tikse vo lo kekape boko prumo vo mataimon Jerusalem,
yah distrik Galili re Judia.
Yah kupuana ya Biapako kwinia riya Jisas inia karaiy beyo ah va koraiy ero keneman varu.
Kope yei aro ovu bio raꞌa kainia rovore bet raꞌa tah kepoiy kekape naka,
kom re eno ya bia emo kereviri,
tah kepao nepoi nenopi oꞌro are vora neperiao piya Jisas-a kakuke.
Kekape yah keyara veka beyo keprumo poaka tah beya kuiniari nepoi nenopi piya Jisas vai.
Yah kepoi kekope oꞌro koꞌom nake yah kamo kekavovo tah kereru kararo romoiy rora,
riu bo vemona Jisas-a karoiy-e.
Jisas-a kayara bilip yei yah kairai roa bia emo veka,
“Kura nena,
sin mema kanapereki veni.”
Yah yei Farisi awei saveman vo lo inia ova kekinakina veka,
“Biaere ya bia veka rope tah karao boꞌo ya God-a nako,
tah awirai verenare kairai?
Bio raꞌa beya kuiniari sin-a napereuki vai.
God unake pon kuiniari sin-a napereuki.”
Jisas-a ruru yei kayara veꞌen tah katere roiy veka,
“Toh korao veka rope tah ruru veka kwinia romoꞌo kuro mopu?
Awirai veka rope komariro rona va nanairai?
Nena va nanairai veka,
‘Sin mema kana pereki’,
o va nanairai veka,
‘Nama variko yah namaute?’
Toh kanao va nopuyara veka meꞌri vemona,
Ma Biam ya Bio kupuana kwinia riya yah kuiniari sin-a napereuki.”
Yah karovoruki riya bia emo kom-a re eno keriarai emo,
tah kairai roa veka,
“Kanairai noma,
nama variko bet mema namako yah namaute nanom oꞌro mema.”
Yah bererenki bia emo kavariko iꞌiy ine yei aro vemo yah bet vemona kainiata kako yah awoꞌo ya God-a inia kavoko nake yah kanoi oꞌro ya.
Aro prumo kekepi ve keririko toro tah awoꞌo ya God-a kiavoko nake.
Riꞌi yei koririko toro tah inia kirai veka,
“Mare ao maraꞌa kemipirike revo!”